SA man vas in Alaska ná hy glo moor en dit verfilmBrian Steven Smith tydens sy hofverskyning. Foto: (Loren Holmes/Anchorage Daily News via AP) ŉ Suid-Afrikaner is in Anchorage in Alaska in hegtenis geneem nadat ŉ geheuekaart in ŉ woonbuurtstraat opgetel is en daar op video’s en foto’s afgekom is wat glo wys hoe hy ŉ vrou vermoor. Brian Steven Smith (48) het Woensdag vlugtig in handboeie en ŉ geel tronkoorpak in die Anchorage-distrikshof verskyn op aanklag van moord. Smith is Dinsdag by die Ted Stevens- Internasionale Lughawe in Anchorage in hegtenis geneem. Volgens die polisie het ŉ reeks vreemde gebeure tot Smith se inhegtenisneming gelei. Beamptes van die Anchorage-polisie is op 30 September na die Fairview-woonbuurt ontbied nadat ŉ inwoner ŉ geheuekaart in die straat opgetel het. “Die SD-kaart het verskeie video’s bevat wat blyk te wees van die aanranding en die daaropvolgende moord op ’n volwasse vrou,” het die polisie in ŉ verklaring gesê. Op 2 Oktober is die polisie na ŉ toneel langs die Seward-hoofweg ontbied nadat menslike oorskot gevind is. Daar is deur verdere ondersoek vasgestel dat die oorskot wat gevind is, dié is van die vrou in die video. Dit is ook vasgestel dat die misdaad in die eerste week van September in Anchorage plaasgevind het. Die toneel waar die menslike oorskot gevind is. Foto: (Bill Roth/Anchorage Daily News via AP) Volgens die Anchorage Daily News is Smith as ŉ verdagte geïdentifiseer aangesien polisiebeamptes hom glo in die video’s kon herken. Hy was glo voorheen by ŉ ander ondersoek betrek. Daar is geen verdere besonderhede oor die vorige ondersoek bekend gemaak nie. Volgens die berig was daar 39 foto’s en 12 video’s op die geheuekaart. Dit wys glo onder andere hoe ŉ kaal vrou op die vloer van ŉ hotelkamer aangerand en gewurg word. Die vrou het glo verbete probeer terugveg. Daar is glo ook bewyse dat Smith die betrokke aand ŉ hotelkamer bespreek het en selfoonrekords plaas hom glo ook naby aan die moordtoneel. Die oorledene se identiteit is nog nie vasgestel nie en ŉ nadoodse ondersoek word gedoen om die presiese oorsaak van haar dood te bepaal. Volgens Smith se Facebook-profiel het hy in 2014 na Anchorage verhuis en is hy oorspronklik van Queenstown in die Oos-Kaap. Openbare rekords wat deur die Anchorage Daily News bekom is, wys dat Smith ŉ huis in die Geneva Wood-woonbuurt besit. Volgens sy Facebook-profiel is hy ook in 2014 getroud. Die polisie was Dinsdag vir ure by die huis waar Smith saam met sy vrou gewoon het, aldus die berig. Sy vrou word nie by die moord betrek nie.